section_heading: Životopis
paragraph_text: Bio je učitelj i propovjednik, radio je na obnovi strukture Crkve, osnivao je sjemeništa i brojne isusovačke kolegije. S propovjedaonice je žustro branio vrijednost Katoličke Crkve koju je protestanska reformacija zanijekala. Od 1549. godine predaje na sveučilištu u Ingolstadtu u Njemačkoj. Sudjelovao je na sjednicama Tridentskog sabora, a papa ga je izabrao za svoga savjetnika. Odbio je ponudu mjesta kardinala koje mu je ponudio papa Pio V. Bio je vrlo plodan pisac. Napisao je Veliki katekizam 1555., (lat. Summa doctrinae christianae), Mali katekizam (1558.) i niz drugih teoloških djela, poput molitava, propovijedi i slično.